Peter Skaarup (DF), 2012-06-06:
»God regeringsførelse« er jo en ofte hørt bemærkning og målsætning for den siddende regering – det står sågar i regeringsgrundlaget.
Den tidligere regering, VK-regeringen, havde jo også sådan en ambition, ligesom Nyrupregeringen havde det i sin tid, men det særlige i dag, kan man sige, er, at den regering, der sidder nu, i forbindelse med sin tiltrædelse har understreget det meget vigtige i netop god regeringsførelse.
Det er blevet understreget meget – meget ofte – man har sågar afsat en hel side, side 76, i regeringsgrundlaget, »Et Danmark, der står sammen«, fra oktober 2011 til formålet.
Det lyder jo godt, og man skal egentlig bemærke her, at regeringen skriver: »en bedre lovkvalitet«, hvilket jo så betyder en bedre lovkvalitet, end den forrige regering åbenbart havde.
Det må jo være det, man kan tolke ud af det regeringsgrundlag, som ligger på bordet.
Og bedre ser det faktisk ikke ud til at være blevet, snarere tværtimod.
Det er ikke blevet bedre, det er blevet værre set med Dansk Folkepartis øjne, når man kigger på de sager, der har været.
I november måned fremsatte regeringen en række meget komplicerede skattelovforslag med en høringsfrist på kun 3 dage.
Til sammenligning kaldte skatteministerens partifælle, sundhedsministeren, engang daværende integrationsminister Birthe Rønn Hornbech for en lovskiksforræder.
Hun sagde, at den daværende integrationsminister, Birthe Rønn Hornbech, var en lovskiksforræder, fordi hun nemlig også kun havde givet 3 dages høringsfrist i forbindelse med et lovforslag.
Men når det så er ens egen skatteminister, hører vi ikke et kvæk fra Socialistisk Folkeparti, og det er useriøst set med vores øjne.
Men ikke nok med det: I slutningen af november måned fremsatte regeringen lovforslag om generationsskifte i familieejede virksomheder – det kan være rimelig kompliceret stof – og igen var fristen 3 dage.
Igen var høringsfristen 3 dage for dem, der måtte have kommentarer til det her lovforslag.
Der må man bare sige at regeringen er i strid med sine egne målsætninger ved at lave nogle helt, helt urimelige arbejdsbetingelser for Folketingets partier og jo ikke mindst de organisationer og borgere, der har en interesse i at komme med høringssvar til lovforslaget, som det ligger.
Man kan altså så få den tanke, og jeg synes egentlig, at hr. Magnus Heunicke bekræftede det meget godt, at høringen kun sådan er af formel karakter, og at den ikke er reel, fordi man altså ikke gider høre på folket, man gider ikke høre på organisationerne, man gider ikke høre på dem, der har noget viden om det, fordi man er optaget af, at det hele skal gå så hurtigt.
Men så kunne man jo lige så godt generelt afskaffe alt, hvad der hedder høringer, hvis man har den holdning.
I begyndelsen af maj måned blev det så bare endnu værre: Der var 2 dages høringsfrist til et forslag om at lovliggøre fixerum for narkomaner.
Selv Folketingets formand, hr. Mogens Lykketoft, kritiserede det, og når man tænker på, i hvor mange år sådan en debat om fixerum egentlig har kørt, og hvor mange der har en interesse i et sådant emne, er det en direkte hån mod folk, der i realiteten ikke får mulighed for at komme til orde, når forslaget bare ligger på bordet og man ikke har mulighed for at kommentere det.
Det seneste eksempel på en helt grænseoverskridende ringe lovbehandling er forslaget om Danmarks tiltrædelse af EU's finanspagt.
Her nægtede regeringen en fornyet udvalgsbehandling i Europaudvalget forleden dag, og vi synes i Dansk Folkeparti, at det er uhørt, at man nægter et mindretal retten til at få en fornyet udvalgsbehandling, når der er relevante bemærkninger og svar, der ikke er kommet til udvalget.
Så det her skal blive bedre, og regeringen bør leve op til sin egen målsætning.